Na temelju članka 35. stavka 2. i 8., članka 391. Zakona o vlasništvu i drugim stvarnim pravima („Narodne novine“ broj 91/96, 68/98, 137/99, 22/00, 73/00, 114/01, 79/06, 141/ 06, 146/08, 38/09, 153/09, 143/12, 152/14 i 81/15 – pročišćeni tekst) i članka 40. Statuta Grada Koprivnice («Glasnik Grada Koprivnice» broj 4/09, 1/12 i 1/13 i 3/13 – pročišćeni tekst), Gradsko vijeće Grada Koprivnice, na \_\_\_sjednici održanoj dana \_\_\_\_\_\_ 2017. godine, donijelo je

**ODLUKU**

**o izmjeni i dopunama Odluke o upravljanju, raspolaganju i korištenju**

 **nekretnina u vlasništvu Grada Koprivnice**

**Članak 1.**

 U Odluci o upravljanju, raspolaganju i korištenju nekretnina u vlasništvu Grada Koprivnice („Glasnik Grada Koprivnice“broj 3/16) naslov glave XIII. mijenja se i glasi „OŠASNA OSTAVINA“.

**Članak 2.**

U članku 69. iza stavka 1. dodaje se stavak 2. koji glasi:

„Grad odgovara za ostaviteljeve dugove.“

**Članak 3.**

Iza članka 69. dodaju se članci 69.a do 69.f koji glase:

**Članak 69.a**

 „Nakon što Grad prikupi podatke o naslijeđenim pravima i obvezama koja proizlaze iz pravomoćnog rješenja o nasljeđivanju ošasne ostavine, provodi postupak prodaje naslijeđenih stvari i prava koja su sastavni dio ostavine.

Prodaja nekretnina provodi se u skladu s odredbama glave III. ove Odluke.

**Članak 69.b**

 Financijska sredstva ostvarena prodajom ošasne ostavine raspoređuju se prema slijedećem redu prvenstva i to za:

 1. podmirenje svih troškova Grada, a koje je Grad imao kod stjecanja, održavanja i prodaje ošasne ostavine,

 2. namirenje potraživanja založnih vjerovnika prema redu prvenstva upisanih založnih prava u zemljišnoj knjizi,

 3. namirenje potraživanja ostalih vjerovnika prema danu zaprimljenog zahtjeva.

**Članak 69.c**

Pod troškovima Grada iz točke 1. stavka 1. članka 69.b ove Odluke osobito se podrazumijevaju:

1. troškovi stjecanja ošasne ostavine kao što su javnobilježnički i slični troškovi koje Grad podmiruje u postupku stjecanja ošasne ostavine,
2. troškovi održavanja ošasne ostavine kao što su tekuće održavanje, minimalno investicijsko održavanje te hitni i nužni popravci koji se poduzimaju radi očuvanja tržišne vrijednosti ošasne ostavine. Pod ovim troškovima podrazumijeva se i plaćanje svih komunalnih troškova vezanih za nekretninu (električna energija, plin, naknada za uređenje voda i sl.).
3. troškovi prodaje ošasne ostavine u koji ulaze troškovi izrade procjembenog elaborata, objave oglasa o javnoj prodaji i slični troškovi vezani za postupak javne prodaje.

**Članak 69.d**

 Nekretnine i pokretnine do njihove prodaje Grad može dati u zakup, najam ili na korištenje sukladno općim aktima Grada.

Iznimno, nekretnine i pokretnine do njihove prodaje Grad može koristiti za obavljanje poslova koji proizlaze iz njegovog samoupravnog djelokruga.

**Članak 69.e**

 Odredbe članka 69.a, 69.b i 69.c ne primjenjuju se kad netko od vjerovnika kod nadležnog suda pokrene odgovarajući sudski postupak radi naplate svojih potraživanja.

 U slučaju iz stavka 1. ovog članka Grad postupa u skladu s odlukom nadležnog suda.

**Članak 69.f**

 Grad Koprivnica može nekretninama i pokretninama koje je stekao kao ošasnu ostavinu zadržati u svojem vlasništvu te njima raspolagati bez ikakvih ograničenja sukladno općim aktima Grada pod uvjetom da se prethodno isplate potraživanja prema vjerovnicima.“

**Članak 4.**

Ova Odluka stupa na snagu osmi dan od dana njene objave u „Glasniku Grada Koprivnice“.

**GRADSKO VIJEĆE**

**GRADA KOPRIVNICE**

KLASA: 944-01/16-01/0049

URBROJ: 2137/01-05-05/1-16-2

Koprivnica, 5. srpnja 2016.

 PREDSJEDNIK:

Zoran Gošek, dipl.ing.

**Obrazloženje**

Temeljem članka 6. Zakona o nasljeđivanju („Narodne novine“ broj 48/03, 163/03, 35/05, 127/13 i 33/15) jedinice lokalne samouprave nasljeđuju cjelokupnu ostavinu (imovinu i imovinska prava) iza ostavitelja koji nema nasljednika ili su se nasljednici odrekli ostavine. Nasljednici se odriču ostavine iz razloga što su dugovi ostavitelja veći od vrijednosti ostavine.

Članak 139. stavak 3. Zakona o nasljeđivanju određuje da nasljednik, u ovom slučaju jedinica lokalne samouprave, odgovara za ostaviteljeve dugove do visine vrijednosti naslijeđene imovine.

U posljednje vrijeme nasljednici se sve češće odriču ostavine tako da je po toj osnovi Grad stekao vlasništvo desetak nekretnina koje su opterećene založnim pravima. Potraživanja založnih vjerovnika i potraživanja drugih vjerovnika u pravilu znatno višestruko premašuju vrijednost ostavine. Ošasna imovina, a osobito naslijeđene nekretnine Gradu sve više predstavljaju trošak koji se odnosi na najnužnije održavanje nekretnine i plaćanje dospjelih tekućih obaveza.

Obzirom da su naslijeđene nekretnine opterećene založnim pravima Grad ima znatna ograničenja u raspolaganju i korištenju ovih nekretnina, a istovremeno obvezu najnužnijeg održavanja nekretnine i plaćanja tekućih troškova. Iz ovih razloga predlaže se dopuna Odluke o upravljanju, raspolaganju i korištenju nekretnina u vlasništvu Grada Koprivnice („Glasnik Grada Koprivnice“broj 3/16) koja omogućuje Gradu prodaju nekretnina bez prethodnih suglasnosti vjerovnika.

Prodaja nekretnina bi se provela u skladu sa odredbama glave III. Odluke, dakle na istovjetan način kojim se prodaju nekretnine u vlasništvu Grada. Financijska sredstva ostvarena prodajom ošasne ostavine raspoređivala bi se prema redu prvenstva predložena člankom 69b. ove Odluke. Predložene odredbe članka 69.a, 69.b i 69.c ove Odluke ne bi se primjenjivale kad netko od vjerovnika kod nadležnog suda pokrene odgovarajući sudski postupak radi naplate svojih potraživanja, a kada bi Grad postupao u skladu sa odlukom nadležnog suda.

Predložena Odluka omogućuje da se nekretnine i pokretnine do njihove prodaje mogu dati u zakup, najam ili korištenje u skladu s aktima Grada Koprivnice kojima se propisuje davanje u zakup, najam ili korištenje nekretnina u vlasništvu Grada Koprivnice. Iznimno nekretnine i pokretnine do njihove prodaje Grad Koprivnica može koristiti za obavljanje poslova iz svoje nadležnosti.

 Predložena Odluka omogućuje Gradu da nekretnine i pokretnine koje je stekao kao ošasnu imovinu zadrži u svojem vlasništvu te njima raspolaže bez ikakvih ograničenja sukladno aktima Grada, dakle ako sa svakom imovinom u svojem vlasništvu, s tim da prethodno isplati potraživanja prema vjerovnicima, a koja se ne isplaćuju iz ošasne imovine već iz proračuna Grada Koprivnice.

|  |  |
| --- | --- |
| Nositelj izradeUpravni odjel za financije, poticanje poduzetništva i komunalno gospodarstvoPročelnica Jasmina Stričević, dipl.oec. | Predlagatelj Zamjenik koji obnaša dužnost gradonačelnikaMišel Jakšić, dipl.oec. |